 Genesise 11 IBhayibheli Elikuyi-Internet INguqulo Yezwe ElishaGenesise 11:1-3211 Manje umhlaba wonke waqhubeka unolimi olulodwa neqoqo elilodwa lamagama. 2 Kwathi ekuhambeni kwabo beya ngasempumalanga bagcina bethole ithafa elisesigodini ezweni laseShinari, bahlala khona. 3 Baqala ukuthi omunye komunye: Wozani! Masenzeni izitini sizigagade ngokuzishisa. Ngakho isitini saba itshe labo, kodwa ibitume laba udaka lwabo. 4 Base bethi: Wozani! Masizakheleni umuzi kanye nombhoshongo onesiqongo esisemazulwini, sizenzele igama lodumo, funa sihlakazeke phezu kwawo wonke umhlaba. 5 UJehova wabe esehla ukuze abone lo muzi nombhoshongo abantwana babantu ababewakhile. 6 Ngemva kwalokho uJehova wathi: Bheka! Bayisizwe esisodwa futhi bonke banolimi olulodwa, futhi yilokhu asebeqala ukukwenza. Phela, manje akukho lutho abangacabanga ukulwenza abangenakulufinyelela. 7 Wozani! Masehle siphithanise ulimi lwabo ukuze bangaluzwa ulimi lomunye nomunye. 8 Ngakho ukusuka lapho uJehova wabahlakazela phezu kwawo wonke umhlaba, kancane kancane bayeka ukuwakha lowo muzi. 9 Yingakho igama lawo kwathiwa yiBhabhele, ngenxa yokuthi uJehova wayeluphithanise khona ulimi lomhlaba wonke, futhi uJehova wabahlakaza basuka lapho baya kuwo wonke umhlaba. 10 Lona ngumlando kaShemi. UShemi wayeneminyaka eyikhulu ubudala lapho ezala u-Arpakishade eminyakeni emibili ngemva kukazamcolo. 11 Ngemva kokuzala u-Arpakishade, uShemi waphila iminyaka engamakhulu amahlanu. Phakathi naleso sikhathi wazala amadodana namadodakazi. 12 U-Arpakishade waphila iminyaka engamashumi amathathu nanhlanu, wazala uShela. 13 Ngemva kokuzala uShela, u-Arpakishade waphila iminyaka engamakhulu amane nantathu. Phakathi naleso sikhathi wazala amadodana namadodakazi. 14 UShela waphila iminyaka engamashumi amathathu, wazala u-Ebhere. 15 Ngemva kokuzala u-Ebhere, uShela waphila iminyaka engamakhulu amane nantathu. Phakathi naleso sikhathi wazala amadodana namadodakazi. 16 U-Ebhere waphila iminyaka engamashumi amathathu nane, wazala uPhelege. 17 Ngemva kokuzala uPhelege, u-Ebhere waphila iminyaka engamakhulu amane namashumi amathathu. Phakathi naleso sikhathi wazala amadodana namadodakazi. 18 UPhelege waphila iminyaka engamashumi amathathu, wazala uRehu. 19 Ngemva kokuzala uRehu, uPhelege waphila iminyaka engamakhulu amabili nesishiyagalolunye. Phakathi naleso sikhathi wazala amadodana namadodakazi. 20 URehu waphila iminyaka engamashumi amathathu nambili, wazala uSerugi. 21 Ngemva kokuzala uSerugi, uRehu waphila iminyaka engamakhulu amabili nesikhombisa. Phakathi naleso sikhathi wazala amadodana namadodakazi. 22 USerugi waphila iminyaka engamashumi amathathu, wazala uNahori. 23 Ngemva kokuzala uNahori, uSerugi waphila iminyaka engamakhulu amabili. Phakathi naleso sikhathi wazala amadodana namadodakazi. 24 UNahori waphila iminyaka engamashumi amabili nesishiyagalolunye, wazala uThera. 25 Ngemva kokuzala uThera, uNahori waphila iminyaka eyikhulu neshumi nesishiyagalolunye. Phakathi naleso sikhathi wazala amadodana namadodakazi. 26 UThera waphila iminyaka engamashumi ayisikhombisa, okwathi ngemva kwayo wazala u-Abrama, uNahori noHarana. 27 Lona ngumlando kaThera. UThera wazala u-Abrama, uNahori noHarana; uHarana wazala uLoti. 28 Kamuva uHarana wafa ekanye noThera uyise ezweni azalelwa kulo, e-Uri lamaKhaledi. 29 U-Abrama noNahori babe sebezithathela abafazi. Igama lomka-Abrama kwakunguSarayi, igama lomkaNahori kunguMilka, indodakazi kaHarana, uyise kaMilka noyise kaJiska. 30 Kodwa uSarayi wahlala eyinyumba; engenamntwana. 31 Ngemva kwalokho uThera wathatha u-Abrama indodana yakhe, noLoti umzukulu wakhe, indodana kaHarana, noSarayi umalokazana wakhe, umka-Abrama indodana yakhe, baphuma naye e-Uri lamaKhaledi baya ezweni laseKhanani. Ngemva kwesikhathi bafika eHarana bahlala khona. 32 Izinsuku zikaThera zaba yiminyaka engamakhulu amabili nanhlanu. Khona-ke uThera wafa eHarana.Genesise 11 